昭仁寺碑铭
朱子奢 (Tang)
三界云扰，六趣波扬。苦流方割，忧火炎岗。俱迷津济，莫导舟航。长夜无晓，非徒未央。于昭十号，四生是悯。道王大千，智周上忍。慧刀巳裂，化城斯引。教有殊涂，乘无异轸。甘露朝洒，慈云夕布。品物以亨，偫迷式悟。捷径坦道，耶山启路。不有善权，谁澄恶趣。炎行弛德，废道毁常。玉弩惊燄，金宿腾芒。俯震瀛壑，仰紊乾纲。九野鲸奋，八极鸱张。乱离瘼矣，孰济生灵。黄星表曜，赤伏开祯。大君应历，粤御神兵。乃圣乃武，如雷如霆。于铄王旅，除凶静暴。关右长驱，唐郊大号。壤裂逋丑，家离浞奡。刷野屠祅，空山剿盗。见危殒辔，怀忠死绥。惊燐宵远，穷魂夜飞。我有慈被，深仁莫违。建斯净域，永树归依。归依伊何，俱消五缚。净域伊何，同升妙觉。架汉开宇，凭霞竦阁。木丽琼丹，地严金雘。鹫山非远，鸡林可求。七宝低树，八解疏流。瑞莲开晓，天花不秋。戒定攸息，应供来游。凡厥慈众，俱宏上善。稠林以辟，爱枝爰剪。九结冰泮，四禅自缅。彼岸可归，法轮恒转。金刚不坏，璿祚惟长。慧识常湛，皇基载昌。僧祗可算，恒沙易量。悠哉天历，永配无疆。